KOMMISSIONENS BESLUTNING af 20. december 1995 om afslag på Det Forenede Kongeriges anmodning om anvendelse af beskyttelsesforanstaltninger med hensyn til medicinalvarer fra Spanien (Kun den engelske udgave er autentisk) (96/324/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Spaniens og Portugal tiltrædelse, særlig artikel 379,

under henvisning til anmodning fra Det Forenede Kongerige, og

ud fra følgende betragtninger:

Det Forenede Kongerige har ved skrivelse af 6. og 16. oktober 1995 anmodet Kommissionen om tilladelse til i henhold til artikel 379 i tiltrædelsesakten at træffe beskyttelsesforanstaltninger for at råde bod på konsekvenserne af udløbet af den i artikel 47 omhandlede overgangsperiode for medicinalvarer fra Spanien, der i Det Forenede Kongerige, men ikke i Spanien, er beskyttet af et produktpatent;

de britiske myndigheder har i deres anmodning forsynet Kommissionen med de oplysninger, der er nødvendige for, at sidstnævnte kan vurdere, om anmodningen er velbegrundet;

de britiske myndigheder begrunder deres anmodning med de økonomiske vanskeligheder, som det britiske marked for medicinalvarer, ifølge samme myndigheder, vil løbe ind i når overgangsperioden omhandlet i tiltrædelsesaktens artikel 47 udløber den 7. oktober 1995; da priserne på medicinske præparater på det spanske marked er lavere end priserne på samme præparater på det britiske marked, vil overgangsperiodens ophør medføre en betydelig stigning i parallelimporten fra Spanien til Det Forenede Kongerige;

artikel 379 repræsenterer en afvigelse fra et af traktatens grundprincipper, nemlig princippet om frie varebevægelser; ifølge Domstolens faste retspraksis skal den derfor fortolkes snævert;

i overensstemmelse med denne retspraksis og Kommissionens tidligere praksis kan artikel 379 derfor ikke finde anvendelse;

artikel 379 har til formål at gøre det muligt for bestemte økonomiske sektorer, der er ramt af alvorlige og måske vedvarende økonomiske vanskeligheder, at genskabe ligevægten og tilpasse sig fællesmarkedets økonomi;

en analyse af de økonomiske oplysninger, der er forelagt af Det Forenede Kongeriges myndigheder, viser, at betingelserne for anvendelse af artikel 379 ikke er opfyldt; mere specifikt fremgår det af analysen, at medicinalindustrien i Det Forenede Kongerige ikke står over for alvorlige og måske vedvarende økonomiske vanskeligheder; en stigning i importen fra Spanien af medicinalvarer, der er patenteret i Det Forenede Kongerige, men ikke i Spanien, vil ikke i det lange løb, være så omfattende, at der vil kunne opstå alvorlige økonomiske vanskeligheder på det britiske marked for medicinalvarer -

VEDTAGET FØLGENDE BESLUTNING:

Artikel 1

Den anmodning om beskyttelsesforanstaltninger, der er fremsat af Det Forenede Kongerige i henhold til tiltrædelsesaktens artikel 379 for at råde bod på konsekvenserne af udløbet af den i artikel 47 i tiltrædelsesakten omhandlede overgangsperiode for medicinalvarer fra Spanien, der i Det Forenede Kongerige, men ikke i Spanien, er beskyttet af et produktpatent, afslås.

Artikel 2

Denne beslutning er rettet til Det Forenede Kongerige Storbritannien og Nordirland.

Udfærdiget i Bruxelles, den 20. december 1995.

På Kommissionens vegne

Mario MONTI

Medlem af Kommissionen